สำนักงานประกันสังคม จัดกิจกรรมส่งแรงงานกลับบ้านช่วงเทศกาลวันหยุดยาวปีใหม่ รณรงค์ลูกจ้างในระบบประกันสังคมพกบัตรประชาชน หากเจ็บป่วยฉุกเฉินเข้ารักษาโรงพยาบาลทุกแห่ง โดยไม่เสียค่าใช้จ่าย
นางสาวอำพันธ์ ธุววิทย์ รองเลขาธิการสำนักงานประกันสังคม กระทรวงแรงงาน กล่าวในการลงพื้นที่สถานีรถไฟกรุงเทพ (หัวลำโพง) ว่า สำนักงานประกันสังคมกำหนดจัดกิจกรรมส่งแรงงานกลับบ้านช่วงเทศกาลวันหยุดยาวปีใหม่เป็นประจำทุกปี ซึ่งในวันนี้ (24 ธ.ค.61) ได้จัดกิจกรรมส่งแรงงานกลับบ้านจำนวน 2 แห่ง คือ สถานีรถไฟกรุงเทพ (หัวลำโพง) และสถานีขนส่งหมอชิต โดยมีผู้บริหารและเจ้าหน้าที่สำนักงานประกันสังคม ร่วมกันประชาสัมพันธ์ให้ความรู้เกี่ยวกับสิทธิประโยชน์ด้านสวัสดิการประกันสังคม รวมทั้งเพื่อเชิญชวน ให้ประชาชนทั่วไปที่ประกอบอาชีพอิสระสมัครเข้ามาตรา 40 พร้อมแนะนำลูกจ้าง ผู้ประกันตน ประชาชน พกบัตรประชาชาชนติดตัว กรณีเจ็บป่วย สามารถเข้ารับการรักษาพยาบาลในโรงพยาบาลตามสิทธิที่เลือกไว้ โดยไม่เสียค่าใช้จ่าย แต่หากเจ็บป่วยฉุกเฉินไม่สามารถเข้ารับการรักษาที่โรงพยาบาลตามสิทธิได้ สามารถเข้ารับการรักษาในโรงพยาบาลที่ใกล้ที่สุดก่อน หลังจากนั้นญาติ หรือผู้ที่เกี่ยวข้อง ต้องรีบแจ้งให้โรงพยาบาลตามบัตรรับรองสิทธิทราบโดยด่วน เพื่อรับตัวไปรักษาต่อและรับผิดชอบค่าใช้จ่ายในการรักษาพยาบาล กรณีค่ารักษาพยาบาลที่เกิดขึ้นก่อนการแจ้งให้โรงพยาบาลตามบัตรรับรองสิทธิทราบ สำนักงานประกันสังคมจะรับผิดชอบค่าใช้จ่ายที่เกิดขึ้นใน 3 วันแรก (72 ชั่วโมง) ตามหลักเกณฑ์ และอัตราที่กำหนด    รองเลขาธิการสำนักงานประกันสังคม กล่าวต่อไปว่า ส่วนกรณีผู้ประกันตนที่สำรองจ่ายค่ารักษาไปก่อน สามารถเบิกคืนจากสำนักงานประกันสังคมได้ โดยนำหลักฐานมายื่นคำขอรับประโยชน์ทดแทนได้ที่สำนักงานประกันสังคมทุกแห่งทั่วประเทศ ทั้งนี้ ผู้ประกันตนในระบบประกันสังคมสามารถตรวจสอบสิทธิการรักษาพยาบาล และสิทธิประโยชน์ได้ที่ Applications SSO Connect หรือสอบถามรายละเอียดเพิ่มเติมได้ที่สำนักงานประกันสังคมกรุงเทพมหานครพื้นที่ทั้ง 12 แห่ง ในส่วนภูมิภาคทุกจังหวัดทั่วประเทศ หรือ โทร.1506 ตลอด 24 ชั่วโมง นอกจากการประชาสัมพันธ์ข้อปฏิบัติเมื่อเกิดการเจ็บป่วยฉุกเฉิน รองเลขาธิการสำนักงานประกันสังคมและเจ้าหน้าที่ ยังมอบของที่ระลึกให้แก่ผู้ที่กำลังจะเดินทางกลับบ้านที่บริเวณจุดพักคอยในสถานีรถไฟกรุงเทพ (หัวลำโพง)